b'\n_START_ARTICLE_\nBazzita\n_START_SECTION_\nCaracter\xc3\xadstiques\n_START_PARAGRAPH_\nLa bazzita \xc3\xa9s un ciclosilicat de f\xc3\xb3rmula qu\xc3\xadmica Be\xe2\x82\x83Sc\xe2\x82\x82(Si\xe2\x82\x86O\xe2\x82\x81\xe2\x82\x88). \xc3\x89s l\'an\xc3\xa0leg amb escandi del beril, i \xc3\xa9s complicat diferenciar-la d\'aquest. Cristal\xc2\xb7litza en el sistema hexagonal formant prismes, de fins a 2 cent\xc3\xadmetres, normalment en forma de barril. La seva duresa a l\'escala de Mohs \xc3\xa9s 6,5 a 7._NEWLINE_Segons la classificaci\xc3\xb3 de Nickel-Strunz, la bazzita pertany a "09.CJ - Ciclosilicats amb enlla\xc3\xa7os senzills de 6 [Si\xe2\x82\x86O\xe2\x82\x81\xe2\x82\x88]\xc2\xb9\xc2\xb2\xe2\x81\xbb (sechser-Einfachringe), sense anions complexos a\xc3\xafllats" juntament amb els seg\xc3\xbcents minerals: beril, indialita, stoppani\xc3\xafta, cordierita, sekanina\xc3\xafta, combe\xc3\xafta, imandrita, kazakovita, koashvita, lovozerita, tisinalita, zirsinalita, litvinskita, kapustinita, baratovita, katayamalita, aleksandrovita, dioptasa, kostylevita, petarasita, gerenita-(Y), odintsovita, mathewrogersita i pezzotta\xc3\xafta.\n_START_SECTION_\nFormaci\xc3\xb3 i jaciments\n_START_PARAGRAPH_\nEs troba en cavitats miarol\xc3\xadtiques en granit, en filons alpins i en pegmatites de granit. Sol trobar-se associada a altres minerals com: quars, ortoclasa, moscovita, laumontita, albita, hematites, calcita, clorita, fluorita, beril o bavenita. Va ser descoberta l\'any 1915 a la mina Seula, a Oltrefiume, Baveno (Piemont, It\xc3\xa0lia), tot i que se\'n pot trobar a diverses localitats m\xc3\xa9s.'